Λεωφόρος Μεγάλου Αλεξάνδρου (Θεσσαλονίκη)

Η επιχωμάτωση της Νέας Παραλίας και η δημιουργία της λεωφόρου

Στις αρχές του 20ου αιώνα, η παραλία ανατολικά του Λευκού Πύργου ήταν αδιαμόρφωτη και φιλοξενούσε διάφορα ταβερνάκια και ουζερί, ενώ τελευταία λεωφόρος βορειότερα της παραλίας ήταν η Βασιλίσσης Όλγας. Το 1959 ξεκινάει η μεγαλύτερη μεταμόρφωση στην ιστορία της πόλης, με το ξήλωμα των υπαίθριων καφενείων και ταβερνών, την εκτεταμένη επιχωμάτωση της ακτής από το Πάρκο Λευκού Πύργου μέχρι το Καραμπουρνάκι και την κατασκευή της Νέας Παραλίας και της Λεωφόρου Μεγάλου Αλεξάνδρου. Χιλιάδες τόνοι μπάζα, προϊόντα κατεδαφίσεων και εκσκαφών θεμελίων για νέες οικοδομές της πόλης, μετέτρεψαν τη δαντελένια ανατολική ακτή του όρμου του Θερμαϊκού σε ευθύγραμμη προκυμαία.
Η ανατολική παραλία έγινε το νέο σύμβολο της πόλης. Εκτός από τον συμβολισμό του νέου μικροαστικού τρόπου ζωής, η κατασκευή της ανατολικής παραλίας πρόκειται για έργο που είχε προταθεί από το Σχέδιο Μάρσαλ ως πίστα απόβασης νατοϊκών στρατευμάτων, σε περίπτωση κατάληψης της πόλης από τους κομμουνιστές, με τρία διακριτά σημεία που παραμένουν ορατά: ένα στο ξενοδοχείο 'Macedonia Palace', ένα στο Φάληρο και ένα στο Μέγαρο Μουσικής). Η μόνη φορά που χρησιμοποιήθηκε γι αυτό το σκοπό ήταν τις πρώτες μέρες της χούντας, όταν αγκυροβολημένα στο ύψος του Ποσειδωνίου πολεμικά σκάφη δεμένα μετέφεραν πολιτικούς κρατούμενους στο ξερονήσι Γιούρα.

Ο Κήπος του Αλέξανδρου

Ο Κήπος περιλαμβάνεται μεταξύ του Λευκού Πύργου και του πλακόστρωτου στο ύψος της οδού Έντισσον.  Προτείνεται η ενοποίηση των τριών πάρκων που τον αποτελούν, με ανοικτές επιφάνειες πρασίνου και απομάκρυνση των φυτικών περιφράξεων. Διατηρείται η υφιστάμενη προεξοχή του πλακόστρωτου προς τη θάλασσα, και επενδύεται με ξύλινο δάπεδο, ως εξέδρα ή κατάστρωμα, με περιμετρικά καθιστικά και πίδακες νερού.

Ο Κήπος του Απογευματινού Ήλιου

Ο συγκεκριμένος κήπος είναι ενας κεκλιμένος κήπος που βρίσκεται στον τριγωνικό χώρο μεταξύ του ξενοδοχείου Μακεδονία Παλλάς και της οδού Έντισσον. Η υψομετρική διαφορά που δημιουργήθηκε σε σχέση με το πλακόστρωτο οριοθετείται με συρματοκιβώτια (σαρζανέτια) ειδικών προδιαγραφών και προσδίδει στο πάρκο ιδιαίτερη θέα, μειώνοντας ταυτόχρονα τον όγκο του ξενοδοχείου.

Ο Κήπος της Άμμου και ο του Ίσκιου

Ο Κήπος βρίσκεται μεταξύ του ξενοδοχείου Μακεδονία Παλλάς και του Κήπου του του Δημοτικού Αναψυκτηρίου. Περιλαμβάνει το πάρκο κυκλοφοριακής αγωγής και δύο γήπεδα τέννις, με αποδυτήρια και χώρους υγιεινής καθώς και μια διαμήκη πορεία - πεζόδρομο, εκατέρωθεν της οποίας διαμορφώνονται σημεία στάσης με κτιστά καθιστικά..
Επίσης υπάρχει αναψυκτηρίο και παιδότοπος καθώς χώρος στάθμευσης κατα μήκος της λεωφόρου. Επίσης κατα μήκος της Μεγάλου Αλεξάνδρου υπάρχει παράπλευρος δρόμος και νησίδα πρασίνου.

Ο Κήπος των Εποχών

Ο συγκεκριμένος κήπος είναι διαμορφωμένος με φυσική βλάστηση του ελληνικού τοπίου, με ελεύθερες χαράξεις και τεχνητό ανάγλυφο έδαφος. Ακόμη περιλαμβάνει αναψυκτήριο, υπαίθριο αμφιθέατρο για εκδηλώσεις και καθιστικά κατά μήκος μιας διαμπερούς ξύλινης διαδρομής.

Ο Κήπος του Φωκά

Ο Κήπος του Φωκά αποτελεί έναν εκτεταμένο παιδότοπο, ο οποίος ανακατασκευάστηκε το 2014 εξοπλισμένος με καινούργιες κατασκευές και παιχνίδια, νέα δάπεδα και φύτευση. Ιδιαίτερη έμφαση έχει δοθεί στην ασφάλεια και τον έλεγχο πρόσβασης στο χώρο, ενώ υπάρχουν επίσης και παιχνίδια για παιδιά με ειδικές ανάγκες.

Ο Κήπος των Γλυπτών και ο της Μεσογείου

Εκτείνονται μεταξύ των νοητών προεκτάσεων των οδών Καλλιδοπούλου και Μπότσαρη. Βρίσκεται απέναντι από το Λαογραφικό Μουσείο και δημιουργείται στη θέση που σήμερα υπάρχει υπαίθριο πάρκιγκ. Πρόκειται για ένα «πράσινο δωμάτιο τέχνης», με κατάλληλη διαμόρφωση για την υποδοχή σύγχρονων γλυπτών μεγάλου μεγέθους. Κυρίαρχο στοιχείο είναι μια μεγάλη επιφάνεια νερού, με ειδικό νυχτερινό φωτισμό, γύρω από την οποία διατάσσονται καθιστικά, επιμήκη παρτέρια, χαμηλές βάσεις γλυπτών και ένα αναψυκτήριο. Κυριαρχεί η φύτευση με μεσογειακή χλωρίδα (εσπεριδοειδή και αρωματικά φυτά), επίστρωση με δάπεδα με μαλακό σταθεροποιημένο χώμα, κατασκευή καθιστικών και ημιϋπαίθριου αναψυκτηρίου. Επίσης περιλαμβάνεται ειδικός χώρος για τα κατοικίδια σκυλιά.

Ο κήπος του Ήχου

Ο κήπος του Ήχου είναι εξ' ολοκλήρου φυτεμένος με υψηλά δένδρα και καλαμιές στη βόρεια-βορειοανατολική πλευρά και χαμηλότερο πράσινο στο υπόλοιπο τμήμα του κήπου.Τον κήπο διασχίζει ένα μονοπάτι που καταλήγει στο κήπο των Ρόδων. Μία δεύτερη διαδρομή διαμορφώνουν οι τρεις μεγάλες γραμμικές υδάτινες επιφάνειες. Στο κήπο εντάσσεται το Μνημείο των πεσόντων πολεμιστών της Κορέας και κατασκευάστηκαν δύο πέργκολες που έχουν ως αναφορά τη κάτοψη του Μνημείου. Οι πέργκολες  δημιουργούν εσωτερικούς χώρους γύρω από ένα κεντρικό αίθριο με διαφορετική διαμόρφωση και εξωτερικά οριοθετούνται από ένα μεταλλικό πλέγμα που πάνω στο οποίο αναπτύσονται αναρριχόμενα φυτά.

Ο Κήπος του Νερού και ο της Μουσικής

Οι κήποι του νερού και της μουσικής είναι αντιπροσωπευτικοί της χρήσης τους. Από την μία ο Κήπος του Νερού είναι ένας χώρος όπου το νερό είναι το κυρίαρχο στοιχείο που οργανώνει και συνθέτει τη συνολική του ατμόσφαιρα. Μια ξύλινη πέργκολα κατασκευάστηκε σε όλο το μήκος του κήπου, ούτωςώστε να στεγάζει το περιμετρικό πλακόστρωτο γύρω από την υδάτινη επιφάνεια, δημιουργώντας παράλληλα έναν χώρο που προσφέρεται για υπαίθριες εκθέσεις. Μια μεγάλη επιμήκης επιφάνεια νερού κατασκευάστηκε στην πλευρά με το μεγαλύτερο εύρος και φυτεύτηκε με υδρόφιλα φυτά, όπως νούφαρα και καλαμιές. Από την άλλη, ο Κήπος της Μουσικής διαμορφώνεται στον τριγωνικό χώρο που γειτνιάζει με το Μέγαρο Μουσικής. Έχει φυτευτεί με δέντρα σε κανονικές αποστάσεις,  αφήνοντας ένα τριγωνικό "ξέφωτο" φυτεμένο με γρασίδι, που περιβάλλεται από βαθμίδες αμφιθεατρικά διατεταγμένες. Ο χώρος προσφέρεται για μικρές υπαίθριες μουσικές εκδηλώσεις, αλλά και για όλες τις άλλες χρήσεις που μπορούν να έχουν οι κήποι της Νέας Παραλίας.